Karaktertoets wag op SA o.19-rugbyspan | Netwerk24
Deur Marnus Kok 27 November 2019 21:30
Bafana Nhleko, hulpafrigter van die Junior Bokke, wat die Suid-Afrikaanse o.19-span in dieselfde hoedanigheid na Georgië vergesel. Foto: Gallo Images
Die Suid-Afrikaanse o.19-rugbyspan gaan 'n redelike mate van vryheid gegun word om volgens hul talente en aanvoeling te speel tydens dié span se kort toer na Georgië.
Só sê Bafana Nhleko, een van die span se hulpafrigters, wat ook in dieselfde pos by die Junior Bokke betrokke is. Die toer gee aan hom en die afrigter, Chean Roux, die geleentheid om hulle van die beskikbare talent te vergewis voor 2020 se o.20-Wêreldtoernooi in Italië.
Dit is 'n nuutjie om die spelers eerder in 'n wedstrydsituasie te toets, aangesien daar vorige jare assesseringskampe vir o.18- en o.19-spelers gehou is.
Maar dit is op die veld waar spelers gewoonlik wys of hulle die spreekwoordelike pyp kan rook of nie.
"Ons het nie baie dinge in plek gesit nie. In plaas daarvan het ons aan die spelers 'n basiese struktuur gegee van wat ons verwag. Die hele plan is om te sien hoe hulle (die spelers) hul daarbinne uitdruk," sê Nhleko.
"Dit (die toer) sal aan ons 'n gulde geleentheid bied om ons te vergewis van die sterk- en swakpunte van die spelers. Hopelik kan ons dit as grondslag gebruik om volgende jaar op te bou.
"Die belangrike ding vir ons is om die spelers te leer ken en te sien hoe hulle koppe werk en wat hul siening van die spel is.
"Ons eintlike oogmerk met hierdie toer is om na Suid-Afrika terug te keer met 'n goeie idee van wat elke speler het om te bied. Dit sal ons in staat stel om as 'n span te groei en ook om hul swakplekke te verbeter," sê Nhleko.
Die Junior Bokke kon laas in 2012, toe die o.20-Wêreldtoernooi op tuisbodem beslis is, met die louere wegstap.
Die laaste drie jaar het hulle elke keer derde geëindig, wat seker nie te versmaai is nie. Tog is daar diegene wat voel dat Suid-Afrika genoeg talent op dié vlak het om meer gereeld met die titel weg te stap.
'n Ander uitdaging wat op die o.19's wag, is die heelwat kouer weer in Georgië se hoofstad, Tbilisi. Dit is wêreld verwyder van die sonskynweer wat Suid-Afrika tans beleef.
"Die weer gaan ook 'n uitdaging aan die seuns stel – iets wat ons 'n ding of twee oor hulle karakter gaan vertel," sê Nhleko.